
# Espai Coneix participa en el projecte B-MINCOME



El projecte d’intervenció social anomenat **B-MINCOME** està desenvolupat per **l’Ajuntament de Barcelona** i cofinançat pel programa **Urban Innovative Actions** (UIA) de la Unió Europea. És un **projecte pilot** a on es combina una ajuda econòmica passiva amb quatre polítiques actives sociolaborals.

L’**objectiu** del projecte és **pal·liar la situació de vulnerabilitat de 1.000 llars dels barris de l’Eix Besós** (Ciutat Meridiana, Vallbona, Torre Baró, Roquetes, Trinitat Nova, Trinitat Vella, Baró de Viver, Bon Pastor, Verneda-La Pau i Besòs-Maresme). És per això que està destinat a persones i famílies en major risc social a conseqüència de l’atur de llarga durada, la precarització salarial o altres situacions que agreugin la situació de pobresa econòmica.



*Imatge extreta del web de l’Ajuntament de Barcelona*

Des **d’Espai Coneix,** entitat vinculada a les accions comunitàries al barri de Bon Pastor, s’ha assumit l’acompanyament de **dos grups de participants**, en total 10 dones, que desenvolupen tasques de **dinamització comunitària** i de **promoció del civisme** als barris de Bon Pastor, Baró de Viver i Trinitat Vella. Concretament els projectes s’anomenen *“Dinamitzant la vida pública. Fem espai”* i *“Mou-te en civisme”.*



Al juliol del 2018 es va donar inici a l’acció comunitària amb la presència de quatre persones de l’entitat que actuen com a referents socioeducatius i des de llavors s’ha acompanyat al grup per tal d’assolir un impacte individual així com també grupal. L’objectiu és generar transformacions socials entenent que les **persones** són el **motor de canvi** que ho farà possible. Situem a la **comunitat com a agent comunitari actiu** que potencia l’apoderament a través de la co-construcció de la realitat. A més, considerem necessari prevenir, proveir i promoure la convivència des de i per la comunitat.

Inicialment es va fomentar la **formació** amb l’objectiu d’assolir la capacitació professional necessària per desenvolupar les tasques de dinamització comunitària. Es van realitzar sessions sobre la **gestió del conflicte,** la **mediació comunitària,** es van promoure **habilitats comunicatives** i **l’escolta activa** i es va fomentar la **gestió positiva de la diversitat**. La metodologia utilitzada s’ha basat en dinàmiques participatives que portaven per objectiu acompanyar-les també en la conformació, **cohesió del grup** i l’equip de treball.



*Dinamitzant jocs per promoure el civisme en l’espai públic*

De forma coordinada s’ha realitzat **la intervenció** que ha tingut lloc tant a nivell **individual**, **grupal** com **social.** Les dones del projecte B-MINCOME estan participant de les accions comunitàries del territori de Bon Pastor, Baró de Viver i Trinitat Vella, introduint-se a la xarxa ja existent en el territori i **creant sinèrgies** positives amb els altres agents del territori. A més, **Espai Coneix** ha realitzat **l’acompanyament** i **el seguiment** de les dones participants, tant a nivell **individual** com **grupal**, de forma transversal en tot el projecte.



*Dinamitzant una rua dins del projecte d’Energies Comunitàries 2019*

Els projectes en els que han participat i desenvolupat estan relacionats amb la promoció del **civisme i la convivència**, el **reciclatge** i la **dinamització de l’espai públic.**  Accions concretes que han executat han sigut per exemple la realització d’entrevistes i observacions vinculades al civisme, s’han encarregat de **la difusió de les activitats** comunitàries i educatives de les diferents entitats del territori, la **dinamització** de la **parada de llibres** de la biblioteca de Bon Pastor, el projecte **de Comerç en detall** de dinamització del comerç del barri, la dinamització d’espais públics claus mitjançant jocs pels infants i accions que **promouen el civisme i la convivència entre el veïnat**.

**

*Dinamització de la parada de llibres del Mercat de Bon Pastor*

S’està participant també amb la campanya de civisme a Bon Pastor projecte que sorgeix d’una proposta de l’associació de Veïns i Veïnes del barri i que està gestionat pel Districte de Sant Andreu. S’està realitzant una acció setmanal de **sensibilització i difusió** de la campanya que porta per nom *“Súbete al carro del civismo. ¡Hagamos que nuestro barrio brille!”* que consisteix en un cercaviles a on s’intercanvien burilles de cigarrets per caramels.

Des **d’Espai Coneix** es valora com a **molt positiu** l**’impacte** generat en el territori per part de les dones participants a nivell **comunitari** així com també les **diferents trajectòries individuals d’apoderament.**

